គណបក្ស​សង្គ្រោះជាតិ​ប្រកាស​ធ្វើ​សមាជ​នៅ​ថ្ងៃ​អាទិត្យ
លោក សម រង្ស៊ី ​បាន​បញ្ជាក់​ថា ​សមាជ​មហាជន​នេះ​គ្រោះ​នឹង​ធ្វើ​នៅ​ថ្ងៃ​ទី​៣០​​ខែមិនា​ខាង​មុខ​នេះ​ ដោយ​គ្រោង​នឹង​មាន​មនុស្ស​ចូល​រួម​ប្រមាណ​៥.០០០​នាក់​នៅ​ទីលាន​ប្រជាធិបតេយ្យ។​
ភ្នំពេញ — លោកសម រង្ស៊ី ប្រធានគណបក្សសង្គ្រោះជាតិ នៅថ្ងៃពុធនេះបានប្រកាសជាផ្លូវការថា នឹងដឹកនាំធ្វើសមាជមហាជនសារជាថ្មីម្តងទៀត ដើម្បីស្នើសុំយោបល់ពីប្រជាពលរដ្ឋពាក់ព័ន្ធនឹងការកែទម្រង់គណៈកម្មាធិការជាតិរៀបចំការបោះឆ្នោត។ ក៏ប៉ុន្តែគណបក្សសង្គ្រោះជាតិនៅតែប្រកាន់ជំហរចរចាជាមួយនឹងគណបក្សប្រជាជនកម្ពុជាដើម្បីដោះស្រាយវិបត្តិនយោបាយក្រោយពីការបោះឆ្នោត។ លោកបានបញ្ជាក់ថា សមាជមហាជននេះគ្រោះនឹងធ្វើនៅថ្ងៃទី៣០ ខែមិនាខាងមុខនេះ ដោយគ្រោងនឹងមានមនុស្សចូលរួមប្រមាណ៥០០០នាក់នៅទីលានប្រជាធិបតេយ្យ។ លោកបានបញ្ជាក់ថា នៅថ្ងៃពុធនេះ គណបក្សដាក់សេចក្តីជូនដំណឹងទៅសាលាក្រុងភ្នំពេញរួចហើយអំពីកម្មវិធីនៃការធ្វើសមាជមហាជននេះ។ លោកបានអះអាងថា នៅពេលព្រឹកថ្ងៃទី៣០ គណបក្សនឹងធ្វើពិធីបុណ្យរំឭកវិញ្ញាណក្ខន្ធអ្នកដែលស្លាប់បាត់បង់ជីវិតដោយសារការវាយប្រហារដោយគ្រាប់បែកដៃកាលពីថ្ងៃទី៣០ខែមិនាឆ្នាំ១៩៩៧ ហើយនៅពេលរសៀលលោកនឹងដឹកនាំកម្មវិធីសមាជមហាជននៅទីលានប្រជាធិបតេយ្យ។ លោកនិយាយថា៖ «កុំឲ្យគណបក្សប្រជាជនចោទយើងថា អូ! យើងចង់ធ្វើមហាបាតុកម្ម។ វាអត់ទេ។ យើងគ្រាន់តែពិគ្រោះយោបល់ ស្នើយោបល់ពីប្រជាពលរដ្ឋក្នុងក្របខណ្ឌអ្វីដែលយើងហៅថា សមាជប្រជាពលរដ្ឋ»។ លោកឡុង ឌីម៉ង់ អ្នកនាំពាក្យសាលាក្រុងភ្នំពេញ មានប្រសាសន៍ថា លោកបានទទួលលិខិតរបស់គណបក្សសង្គ្រោះជាតិរួចហើយ ហើយនៅថ្ងៃព្រហស្បតិ៍ស្អែកនេះ សាលាក្រុងនឹងពិភាក្សាជាមួយមន្ត្រីគណបក្សអំពីគម្រោងសមាជមហាជនរបស់គណបក្សសង្គ្រោះជាតិ និងពិធីបុណ្យរំឭកវិញ្ញាណក្ខន្ធដល់អ្នកស្លាប់បាត់បង់ជីវិតកាលពីថ្ងៃទី៣០ខែមិនាឆ្នាំ១៩៩៧នោះ។ គណបក្សសង្គ្រោះជាតិបានដឹកនាំធ្វើសមាជមហាជនម្តងកាលពីខែតុលាឆ្នាំ២០១៣ ដោយបានធ្វើសេចក្តីសម្រេចចំនួន១០ចំណុច។ សមាជពេលនោះបានទុកឱសានវាទរយៈពេល៦ខែប៉ុណ្ណោះឲ្យគណបក្សប្រជាជនកម្ពុជាត្រូវដោះស្រាយ គឺរយៈពេល៣ខែដំបូងគណបក្សប្រជាជនត្រូវបង្កើតគណៈកម្មការឯករាជ្យស៊ើបអង្កេតលទ្ធផលបោះឆ្នោត និង៣ខែក្រោយទៀតទាមទារឲ្យបោះឆ្នោតឡើងវិញ។ លោកកឹម សុខា អនុប្រធានគណបក្សសង្គ្រោះជាតិ មានប្រសាសន៍ថា សមាជមហាជនលើកក្រោយនេះនឹងលើកយក១០ចំណុចយកមកពិនិត្យឡើងវិញថា គណបក្សបានធ្វើកិច្ចការងាររបស់ខ្លួនបានអ្វីខ្លះ? ហើយគណបក្សនឹងស្នើសុំយោបល់ពីប្រជាពលរដ្ឋទៀត ថាតើចង់ឲ្យគណបក្សធ្វើកិច្ចការអ្វីបន្តទៀត។ លោកបាននិយាយថា៖ «ឥឡូវ៦ខែហើយស៊ើបអង្កេតក៏អត់បាន ការបោះឆ្នោតឡើងវិញក៏គណបក្សប្រជាជនកម្ពុជាមិនឆ្លើយទៅប្រជាពលរដ្ឋ។ អញ្ចឹងយើងយករឿងហ្នឹងទៅដាក់ជូនប្រជាពលរដ្ឋវិញ តើប្រជាពលរដ្ឋលោកចង់ឲ្យយើងធ្វើអ្វីទៀត? បើប្រជាពលរដ្ឋថា ចង់ឲ្យយើងបន្តធ្វើអ្វីទៀតឬក៏ប្រជាពលរដ្ឋថា ត្រូវឈប់ទៅ ត្រូវតែបាតុកម្ម មហាបាតុកម្មរាល់ថ្ងៃ អាហ្នឹងយើងតាមប្រជាពលរដ្ឋ»។ លោកជាម យៀប សមាជិកក្រុមការងារចរចាខាងគណបក្សប្រជាជនកម្ពុជាមានប្រសាសន៍ថា ការដឹកនាំធ្វើបាតុកម្ម ឬក៏សមាជមហាជនរបស់គណបក្សសង្គ្រោះជាតិគឺជារឿងនយោបាយ មិនមែនជាដំណោះស្រាយនយោបាយទេ។ លោកបញ្ជាក់ថា គណបក្សប្រជាជនកម្ពុជានៅតែបើកចំហឲ្យមានការចរចារវាងគណបក្សទាំងពីរដើម្បីពិភាក្សាកំណែទម្រង់ប្រព័ន្ធបោះឆ្នោត។ គណៈកម្មការចម្រុះខាងគណបក្សសង្គ្រោះជាតិនិងគណបក្សប្រជាជនកម្ពុជា កាលពីថ្ងៃច័ន្ទ បានប្រកាសផ្អាកការចរចាមួយរយៈ ដោយសារតែគណបក្សទាំងពីរមិនចុះសម្រុងគ្នាពាក់ព័ន្ធនឹងការជជែកអំពីការកែទម្រង់ប្រព័ន្ធបោះឆ្នោត ដែលកន្លងមកបានទទួលរងនូវការចោទប្រកាន់ថា គ.ជ.ប.មិនឯករាជ្យ និងលម្អៀងទៅរកគណបក្សកាន់អំណាច។ លោកសម រង្ស៊ីមានប្រសាសន៍ថា គណបក្សរបស់លោកមិនបានប្រកាសថា បញ្ឈប់ចរចាទេ គឺគ្រាន់តែផ្អាក និងព្យួរការចរចាមួយរយៈតែប៉ុណ្ណោះដើម្បីរង់ចាំចម្លើយពីគណបក្សប្រជាជនកម្ពុជា។ លោកមានប្រសាសន៍ថា ការចរចាលើកក្រោយនឹងពង្រីកឲ្យមានទ្រង់ទ្រាយធំជាងមុន ដោយលោកបើកទូលាយឲ្យមន្ត្រីអង្គការសង្គមស៊ីវិល  ប្រជាពលរដ្ឋ និងសហគមន៍អន្តរជាតិអាចផ្តល់យោបល់ទាក់ទិននឹងការកែទម្រង់ប្រព័ន្ធបោះឆ្នោតដើម្បីយកទៅដាក់លើតុចរចាជាមួយនឹងគណបក្សប្រជាជនកម្ពុជា៕